S-197/2010

Mál þetta, sem var dómtekið 29. júní sl., höfðaði sýslumaðurinn á Akureyri hér fyrir dómi á hendur X.

Með ákæru dagsettri 25. maí 2010, (upphaflega mál nr. S-173/2010);

„fyrir eftirtalin hegningarlagabrot:

I. (024-2009-2459)

Gegn [X] og [...] fyrir tilraun til þjófnaðar, nytjastuld og eignaspjöll, með því að hafa á tímabilinu 18. til 28. september 2009, brotist í þjófnaðarskyni inn í geymsluskemmu við tjaldstæðið á Hömrum í Kjarnaskógi á Akureyri og tekið þaðan í heimildarleysi sláttutraktor af gerðinni Stiga rider og ekið honum um svæðið og síðan skemmt traktorinn, með því að ýta honum ofan í tjörn sem þarna er á svæðinu, þar sem hann fannst nokkrum dögum síðar.

Telst þetta varða við 1. mgr. 244. gr., sbr. 20. gr., 1. mgr. 257. gr. og 1. mgr. 259. gr. almennra hegningarlaga nr. 19, 1940, sbr. lög nr. 20, 1956.

II. (024-2009-7680)

[...]

III.

Gegn [...] og [X], fyrir þjófnað, með því að hafa í septembermánuði 2009, brotist inn í geymsluskemmuna að Hömrum og stela þaðan ótilgreindu magni af bensíni, sem þeir settu á bifreið [X].

Telst þetta varða við 1. mgr. 244, almennra hegningarlaga nr. 19, 1940.

IV.

[...]

Þess er krafist að ákærðu verði dæmdir til refsingar og til greiðslu alls sakarkostnaðar.“

Með ákæru einnig dagsettri 25. maí 2010, (upphaflega mál nr. S-174/2010);

„fyrir nytjastuld, og eignaspjöll, með því að hafa aðfaranótt miðvikudagsins 4. nóvember 2009, tekið tvær bifreiðar af gerðinni Daihatsu Feroza og Nissan Pathfinder, sem búið var að úrelda og stóðu við aðstöðu Aðstoðar ehf., að Frostagötu 2C á Akureyri og ekið þeim í heimildarleysi, Daihatsu bifreiðinni að krúsum við Krossanes á Akureyri, þar sem þeir eyðilögðu bifreiðina, með því að festa bensíngjöf hennar og láta hana aka sjálfa ofan af hæð og þannig velt bifreiðinni og síðan ekið Nissan bifreiðinni í malarkrús við Hlíðarskóla í Hörgárbyggð.

Telst þetta varða við 1. mgr. 257. gr. og 1. mgr. 259. gr. almennra hegningarlaga nr. 19, 1940, sbr. lög nr. 20, 1956.

Þess er krafist að ákærðu verði dæmdir til refsingar og til greiðslu sakarkostnaðar.“

Með ákæru einnig dagsettri 25. maí 2010 (upphaflega mál nr. S-175/2010);

„fyrir eftirtalin þjófnaðarbrot:

[...]

IV.

Gegn [...] og [X], fyrir að hafa einu sinni í sameiningu haustið 2009, brotist inn í nefndan ísbíl, við Njarðarnes 10 á Akureyri og stolið þá úr honum tveimur kössum af ís.

Telst þetta varða við 1. mgr. 244. gr. almennra hegningarlaga nr. 19,1 940.

Þess er krafist að ákærðu verði dæmdir til refsingar og til greiðslu alls sakarkostnaðar.“

Með ákæru einnig dagsettri 25. maí 2010 (upphaflega mál nr. S-176/2010);

„fyrir þjófnað, með því að hafa haustið 2009, þar til grunur beindist að þeim í lok nóvember s.l., stolið tómum áfengis- og gosumbúðum úr gámi bak við veitingahúsið Kaffi Amor, að Ráðhústorgi 9 á Akureyri og farið með þær í Endurvinnsluna og selt fyrir um 1.300 til 2.000 krónur í hvert skipti.

Ákærðu eru ákærðir fyrir að hafa á tímabilinu farið eftirtalinn fjölda þjófnaðarferða í nefndan gám, annað hvort allir saman, eða hluti af hópnum.

1.

[Ákærði [X], tvisvar sinnum ásamt ...]

[...]

Telst þetta varða við 1. mgr. 244. gr. almennra hegningarlaga nr. 19, 1940.

Þess er krafist að ákærðu verði dæmdir til refsingar og til greiðslu alls sakarkostnaðar.

Einkaréttarkrafa:

Kaffi Amor ehf., kt. 000000-0000, Ráðhústorgi 9, Akureyri gerir bótakröfu á hendur ákærðu að fjárhæð kr. 125.000 auk vaxta skv. 8. gr., sbr. 4. gr. laga um vexti og verðtryggingu nr. 38/2001, frá 1.01.2008 til þess dag er mánuður er liðinn frá því að bótakrafan er kynnt ákærðu, en dráttarvöxtum frá þeim degi, skv. 9. gr. sbr. 6. gr. sömu laga, til greiðsludags.“

Með ákæru einnig dagsettri 25. maí 2010 (upphaflega mál nr. S-177/2010);

„fyrir þjófnað, með því að hafa mánudaginn 21. eða þriðjudaginn 22. september 2009, staðið saman að því að brjótast inn í verslunina í Vaglaskógi í Þingeyjarsveit og stela þaðan 6 vasaljósum, þurrkublöðum, 6 kveikjurum, 9 flöskum af gosi, 10 flöskum af Thule léttöli, 24 flöskum af drykkjarvatni og ótilgreindu magni af ýmiskonar matvöru og sælgæti.

Telst þetta varða við 1. mgr. 244. almennra hegningarlaga nr. 19, 1940.

Þess er krafist að ákærðu verði dæmdir til refsingar og til greiðslu alls sakarkostnaðar.“

Meðferð málanna var sameinuð. Upphaflega voru þau sameinuð máli nr. S-127/2010, en þáttur ákærða síðan skilinn frá því máli og er dæmt um hann sér í lagi í þessu máli.

Ákærði hefur komið fyrir dóminn og játað sök samkvæmt framangreindum ákærum. Með játningu hans, sem ekki er ástæða til að efa að sé sannleikanum samkvæm, er nægilega sannað að hann hafi gerst sekur um þá háttsemi sem í ákærum er lýst og þar er rétt heimfærð til laga. Verður lagður dómur á málið án frekari sönnunarfærslu en þegar hefur farið fram, með heimild í 164. gr. laga nr. 88/2008.

Ákærði hefur á árunum 2007-2010 fimm sinnum sætt sektum, einu sinni fyrir brot gegn lögum um ávana- og fíkniefni, en að öðru leyti fyrir brot gegn umferðarlögum, síðast þann 26. apríl 2010. Með dómi uppkveðnum 20. desember 2007 var hann sakfelldur fyrir þjófnaðarbrot, en ákvörðun refsingar frestað skilorðsbundið í tvö ár. Þann 2. júlí 2009 var hann dæmdur til að sæta fangelsi í fjóra mánuði, skilorðsbundið í tvö ár, fyrir brot gegn 2. mgr. 218. gr. almennra hegningarlaga. Hefur ákærði rofið skilorð þess dóms og ber að taka refsingu samkvæmt honum upp og dæma hana í einu lagi með refsingu fyrir þau brot sem hann hefur nú gerst sekur um, sbr. 60. gr. almennra hegningarlaga nr. 19/1940 með áorðnum breytingum.

Ákærði er hér sakfelldur fyrir samtals 5 þjófnaðarbrot, eina tilraun til þjófnaðar, og fyrir að hafa tvívegis gerst sekur um nytjastuld og eignaspjöll. Brotin voru jafnan framin í félagi með öðrum. Refsing hans verður ákveðin eftir reglum 77. gr. almennra hegningarlaga nr. 19/1940. Þykir hún hæfilega ákveðin fangelsi í 8 mánuði. Þrátt fyrir ungan aldur ákærða þykir ekki unnt, þegar litið er til sakaferils hans og skilorðsrofs, að skilorðsbinda refsinguna að fullu. Verður ákærði dæmdur til að sæta óskilorðsbundnu fangelsi í tvo mánuði, en að öðru leyti verður refsing hans bundin skilorði eins og nánar greinir í dómsorði.

Ákærði bauðst til að greiða bótakröfu Kaffi Amors ehf. með 4.000 krónum, ásamt vöxtum skv. 8. gr. laga nr. 38/2001 frá 1. janúar 2010 til 6. maí 2010, en dráttarvöxtum samkvæmt 1. mgr. 6. gr. laga nr. 38/2001 frá þeim degi til greiðsludags. Sækjandi, sem gætti hagsmuna tjónþola við fyrirtöku málsins, kvaðst fyrir hönd tjónþola fallast á þetta tilboð og ekki gera frekari bótakröfu á hendur þessum ákærða. Verða dæmdar bætur í samræmi við þetta.

Dóm þennan kveður upp E-kk-nf S-kk-nf héraðsdómari.

D Ó M S O R Ð :

Ákærði X, sæti fangelsi í 8 mánuði. Fresta skal fullnustu 6 mánaða þar af, og skal sá hluti refsingarinnar falla niður að liðnum þremur árum frá uppsögu þessa dóms að telja, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði Kaffi Amor ehf. 4.000 krónur með vöxtum skv. 8. gr. laga nr. 38/2001 frá 1. janúar 2010 til 6. maí 2010, en dráttarvöxtum samkvæmt 1. mgr. 6. gr. laga nr. 38/2001 frá þeim degi til greiðsludags.